Document ID: 32015R0106

TARYBOS REGLAMENTAS (ES) 2015/106
2015 m. sausio 19 d.
kuriuo 2015 metams nustatomos tam tikrų žuvų išteklių ir žuvų išteklių grupių žvejybos Juodojoje jūroje galimybės
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
pagal Sutarties 43 straipsnio 3 dalį Taryba, remdamasi Komisijos pasiūlymu, turi priimti žvejybos galimybių nustatymo ir paskirstymo priemones;
(2)
Pagal Europos Parlamento ir Tarybos reglamentą (ES) Nr. 1380/2013 (1) reikalaujama, kad išsaugojimo priemonės būtų priimtos atsižvelgiant į turimas mokslines, technines ir ekonomines rekomendacijas, įskaitant, kai tinkama, Žuvininkystės mokslo, technikos ir ekonomikos komiteto (ŽMTEK) ir kitų patariamųjų įstaigų parengtas ataskaitas bei atsižvelgiant į iš patariamųjų tarybų gautus patarimus;
(3)
Taryba privalo patvirtinti žvejybos galimybių nustatymo ir skyrimo pagal žvejybą arba žvejybos grupę priemones Juodojoje jūroje, įskaitant tam tikras su jomis funkciškai susietas sąlygas, jei tokių reikėtų. Pagal Reglamento (ES) Nr. 1380/2013 16 straipsnio 4 dalį žvejybos galimybės turėtų būti paskirstytos atsižvelgiant į bendros žuvininkystės politikos tikslus, nustatytus to reglamento 2 straipsnio 2 dalyje. Pagal to reglamento 16 straipsnio 1 dalį žvejybos galimybės valstybėms narėms turėtų būti paskirstytos taip, kad būtų užtikrintas santykinis kiekvienos valstybės narės kiekvienos rūšies išteklių žvejybos arba žvejybos rūšies stabilumas;
(4)
todėl bendras leidžiamas sužvejoti kiekis (BLSK) turėtų būti nustatytas laikantis Reglamento (ES) Nr. 1380/2013, remiantis turimomis mokslinėmis rekomendacijomis ir atsižvelgiant į biologinius, socialinius, ekonominius aspektus ir per konsultacijas su suinteresuotosiomis šalimis pareikštas nuomones, kartu užtikrinant vienodas veiklos sąlygas visiems žvejybos sektoriams;
(5)
šprotų žvejybos atveju Reglamento (ES) Nr. 1380/2013 15 straipsnyje nustatytas įpareigojimas iškrauti laimikį taikomas nuo 2015 m. sausio 1 d. To reglamento 16 straipsnio 2 dalis nustato, kad kai dėl tam tikro žuvų ištekliaus nustatomas įpareigojimas iškrauti laimikį, žvejybos galimybės nustatomos atsižvelgiant į tai, kad nuo žvejybos galimybių nustatymo siekiant atspindėti iškraunamą kiekį, pereinama prie žvejybos galimybių nustatymo siekiant atspindėti faktinį sužvejotą kiekį;
(6)
šiame reglamente nustatytos žvejybos galimybės naudojamos pagal Tarybos reglamentą (EB) Nr. 1224/2009 (2), ypač to reglamento 33 ir 34 straipsnius, susijusius su sužvejotų kiekių registravimu ir duomenų apie žvejybos galimybių išnaudojimą perdavimu. Todėl reikia nurodyti kodus, kuriuos turi naudoti valstybės narės Komisijai siųsdamos duomenis, susijusius su iškraunamų išteklių, kuriems taikomas šis reglamentas, kiekiu;
(7)
pagal Tarybos reglamento (EB) Nr. 847/96 (3) 2 straipsnį nustatydama BLSK Taryba sprendžia, kuriems ištekliams netaikomi 3 ir 4 straipsniai, ypač atsižvelgiant į biologinę išteklių būklę;
(8)
siekiant išvengti žvejybos veiklos pertrūkių ir užtikrinti pragyvenimo šaltinį Sąjungos žvejams, šis reglamentas turėtų būti taikomas nuo 2015 m. sausio 1 d. Dėl skubos priežasčių šis reglamentas turėtų įsigalioti iš karto, kai tik bus paskelbtas,
PRIĖMĖ ŠĮ REGLAMENTĄ:
I SKYRIUS
TAIKYMO SRITIS IR TERMINŲ APIBRĖŽTYS
1 straipsnis
Dalykas
Šiuo reglamentu 2015 metams nustatomos tam tikrų žuvų išteklių Juodojoje jūroje galimybės.
2 straipsnis
Taikymo sritis
Šis reglamentas taikomas Sąjungos laivams, vykdantiems veiklą Juodojoje jūroje.
3 straipsnis
Apibrėžtys
Šiame reglamente vartojamų terminų apibrėžtys:
a)
Juodoji jūra - 29 geografinis parajonis, apibrėžtas Europos Parlamento ir Tarybos reglamento (ES) Nr. 1343/2011 I priede (4);
b)
Sąjungos laivas - Sąjungos žvejybos laivas, kaip apibrėžta Reglamento (ES) Nr. 1380/2013 4 straipsnio 1 dalies 5 punkte;
c)
ištekliai - ištekliai, kaip apibrėžta Reglamento (ES) Nr. 1380/2013 4 straipsnio 1 dalies 14 punkte;
d)
bendras leidžiamas sužvejoti kiekis (BLSK):
i)
žvejybos, kuriai taikomas Reglamento (ES) Nr. 1380/2013 15 straipsnyje nurodytas įpareigojimas iškrauti laimikį, atveju - kiekvienų išteklių kiekis, kurį galima sužvejoti per metus;
ii)
visos kitos žvejybos atveju - kiekvienų išteklių kiekis, kurį galima iškrauti per metus;
e)
kvota - Sąjungai, valstybei narei arba trečiajai valstybei skirta BLSK dalis.
II SKYRIUS
ŽVEJYBOS GALIMYBĖS
4 straipsnis
BLSK paskirstymas
Sąjungos laivams skirti BLSK ir jų paskirstymas valstybėms narėms bei funkciškai su jais susietos sąlygos, jei tokių yra, išdėstytos priede.
5 straipsnis
Specialiosios žvejybos galimybių paskirstymo nuostatos
Šiame reglamente nustatytos žvejybos galimybės valstybėms narėms paskirstomos nedarant poveikio:
a)
žvejybos galimybėms, kuriomis pasikeista pagal Reglamento (ES) Nr. 1380/2013 16 straipsnio 8 dalį;
b)
išskaitymams ir perskirstymui pagal Reglamento (EB) Nr. 1224/2009 37 straipsnį;
c)
papildomam žuvų kiekiui, kurį leidžiama iškrauti pagal Reglamento (ES) Nr. 1380/2013 15 straipsnio 9 dalį;
d)
neišnaudotiems kiekiams pagal Reglamento (ES) Nr. 1380/2013 15 straipsnio 9 dalį;
e)
išskaitymams, atliekamiems pagal Reglamento (EB) Nr. 1224/2009 105 ir 107 straipsnius.
6 straipsnis
Sužvejotų žuvų ir priegaudos, kuriems netaikomas įpareigojimas iškrauti laimikį, iškrovimo sąlygos
Paprastųjų otų žvejybos atveju sužvejotas žuvis ir priegaudą, kuriems netaikomas įpareigojimas iškrauti, galima laikyti laive arba iškrauti tik jeigu žuvis sužvejojo Sąjungos laivai, plaukiojantys su kvotą turinčios valstybės narės vėliava, ir ta kvota nėra išnaudota.
III SKYRIUS
BAIGIAMOSIOS NUOSTATOS
7 straipsnis
Duomenų perdavimas
Valstybės narės, pagal Reglamento (EB) Nr. 1224/2009 33 ir 34 straipsnius Komisijai pateikdamos duomenis apie iškrautus sužvejotų išteklių kiekius, naudoja šio reglamento priede nustatytus išteklių kodus.
8 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2015 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 19 d.

Labels: 20
18
6